
1. Generelt
Dette rundskrivet erstatter Utlendingsdirektoratets rundskriv 2005-014 av 23. august 2005, og trer i kraft 1. mars 2007.

Den tidligere Felleshåndboken utgitt av Den europeiske union (EU) som inneholdt regler og veiledning for hvordan grensekontrollen skulle utføres på schengenområdet, har gjennomgått en revidering og oppdatering. En gjennomgang viste at Felleshåndboken inneholdt både praktisk veiledning og flere typer rettsregler som alle krevde hver sine prosedyrer for endring. Resultatet er at man både for praktiske og formelle formål har utarbeidet to nye dokumenter til erstatning for den gamle Felleshåndboken; Grenseforordningen og Praktisk håndbok for grensepersonell.
2. Grenseforordningen
Grenseforordningen utgis som forordning av Den europeiske union (EU), og inneholder regler for hvordan grensekontrollen skal utføres på schengenområdet. Den trådte i kraft i de andre medlemslandene 13. oktober 2006. Som EU-dokument er Grenseforordningen ikke direkte bindende for Norge, det kreves gjennomføring i norsk rett. Etter sitt innhold har det vært ansett nødvendig å gjennomføre deler av Grenseforordningen ved endringer i utlendingsforskriften. Forordningen er et fellesdokument med gyldighet i hele schengenområdet. Den har direkte virkning og utgis samlet i de andre medlemslandene. Man har derfor valgt å gjengi den i sin helhet som rundskriv her, selv om dette på enkelte områder vil medføre gjentagelser av utlendingsforskriften.

Ved dette rundskriv gjøres Grenseforordningen til en del av norsk regelverk. Den følger som vedlegg. Norsk regelverk vil normalt være i tråd med oppdaterte versjoner av Grenseforordningen. Det må her presiseres at dersom det oppstår motstrid mellom norsk lov og forskrift på den ene siden, og Grenseforordningen på den andre, går norsk regelverk foran. Grenseforordningen vil på disse områdene ikke bli en del av norsk rett før de nødvendige endringer er gjennomført i norsk lov og forskrift. Hvis det oppstår slik motstrid vil det bli informert om dette ved særskilt rundskriv.
Endringer i Grenseforordningen som kan gjennomføres ved rundskriv, vil fortløpende bli gjennomført ved oppdaterte versjoner av vedlegget til dette rundskrivet.
3. Praktisk håndbok for grensepersonell
Praktisk håndbok for grensepersonell utgis som en anbefaling av Den europeiske union (EU), og inneholder veiledning for hvordan grensekontrollen skal utføres på schengenområdet. At den er utgitt som en anbefaling betyr at den ikke er bindene for noen av schengen-medlemslandene, men den vil utvilsomt bli det viktigste dokumentet når det gjelder den praktiske gjennomføringen av grensekontrollen, som medlemslandene forventes å rette seg etter.

Ved dette rundskriv gjøres Praktisk håndbok for grensepersonell til en del av norsk regelverk. Den følger som vedlegg. Norsk regelverk vil normalt være i tråd med oppdaterte versjoner av håndboken. Det må her presiseres at dersom det oppstår motstrid mellom norsk lov og forskrift på den ene siden, og håndboken på den andre, går norsk regelverk foran. Håndboken vil på disse områdene ikke bli en del av norsk rett før de nødvendige endringer er gjennomført i norsk lov og forskrift. Hvis det oppstår slik motstrid vil det bli informert om dette ved særskilt rundskriv.
Endringer i håndboken som kan gjennomføres ved rundskriv, vil fortløpende bli gjennomført ved oppdaterte versjoner av vedlegget til dette rundskrivet. 

